b"\n_START_ARTICLE_\nForat negre estel\xc2\xb7lar\n_START_PARAGRAPH_\nUn forat negre estel\xc2\xb7lar \xc3\xa9s un forat negre format pel col\xc2\xb7lapse gravitatori d'una estrella massiva (20 o m\xc3\xa9s masses solars, encara que la quantitat de massa que cal per formar-lo no ha estat encara determinada i dep\xc3\xa8n de molts par\xc3\xa0metres) al final de la seva vida. El proc\xc3\xa9s que s'observa \xc3\xa9s com una explosi\xc3\xb3 de supernova o un esclat de raigs gamma. El forat negre estel\xc2\xb7lar m\xc3\xa9s gran conegut (fins al 2007) \xc3\xa9s 15.65\xc2\xb11.45 masses solars. Hi ha proves que la font de raigs X IC 10 X-1 \xc3\xa9s un forat negre estel\xc2\xb7lar amb una massa probable de 24 a 33 masses solars._NEWLINE_En la teoria de la relativitat general un forat negre pot tenir qualsevol massa. Com m\xc3\xa9s baixa sigui la massa, m\xc3\xa9s alta ser\xc3\xa0 la densitat de la mat\xc3\xa8ria per tal de formar el forat negre: no existeixen processos coneguts que puguin produir forats negres amb masses menors que unes vegades la massa del Sol. Si existissin, serien probablement forats negres primordials._NEWLINE_El col\xc2\xb7lapse d'una estrella \xc3\xa9s el proc\xc3\xa9s natural que produeix un forat negre. \xc3\x89s inevitable al final de la vida d'una estrella, quan la font d'energia de l'estrella s'ha exhaurit. Si la massa de la part de l'estrella que es col\xc2\xb7lapsa est\xc3\xa0 per sota d'un cert valor cr\xc3\xadtic, el producte final \xc3\xa9s una estrella compacta, una nana blanca o una estrella de neutrons. Totes aquestes tenen una massa m\xc3\xa0xima. Si l'estrella que es col\xc2\xb7lapsa excedeix aquesta massa l\xc3\xadmit, el col\xc2\xb7lapse continuar\xc3\xa0 indefinidament (col\xc2\xb7lapse gravitatori catastr\xc3\xb2fic) i es formar\xc3\xa0 un forat negre. La massa m\xc3\xa0xima d'una estrella de neutrons no \xc3\xa9s ben coneguda, per\xc3\xb2 es pensa que ha de ser sobre les 3 masses solars. El forat negre estel\xc2\xb7lar amb menor massa observat t\xc3\xa9 una massa estimada de 3,8 masses solars._NEWLINE_Hi ha proves observacionals d'uns altres dos tipus de forats negres, que encara s\xc3\xb3n molt m\xc3\xa9s massius que el forat negre estel\xc2\xb7lar. S\xc3\xb3n els forats negres de massa interm\xc3\xa8dia (al centre de c\xc3\xbamuls globulars) i forats negres supermassius del centre de la Via L\xc3\xa0ctia i gal\xc3\xa0xies actives. _NEWLINE_Un forat negre nom\xc3\xa9s pot tenir tres propietats fonamentals: massa, c\xc3\xa0rrega el\xc3\xa8ctrica i moment angular. Es pensa que els forats negres que es formen en la natura tenen moment angular, per\xc3\xb2 no hi ha cap observaci\xc3\xb3 definitiva sobre la rotaci\xc3\xb3. La rotaci\xc3\xb3 d'un forat negre estel\xc2\xb7lar \xc3\xa9s deguda a la conservaci\xc3\xb3 del moment angular de l'estrella que el va produir.\n_START_SECTION_\nLes masses dels forats negres estel\xc2\xb7lars observats en raigs X en sistemes binaris compactes\n_START_PARAGRAPH_\nS'observen forats negres estel\xc2\xb7lars en sistemes binaris propers quan la mat\xc3\xa8ria es transfereix d'una estrella companya al forat negre. L'energia despresa en la caiguda cap a l'estrella compacta \xc3\xa9s tan gran que la mat\xc3\xa8ria s'escalfa fins a temperatures de centenars de milions de graus i irradia raigs X. El forat negre \xc3\xa9s, per tant, observable en raigs X, mentre l'estrella companya es pot observar en telescopis \xc3\xb2ptics. Els forats negres i les estrelles de neutrons s\xc3\xb3n sovint dif\xc3\xadcils de distingir. _NEWLINE_Tanmateix, l'estrella de neutrons pot tenir propietats addicionals. Mostren una rotaci\xc3\xb3 diferencial, i poden tenir un camp magn\xc3\xa8tic i exhibir explosions localitzades (esclats termonuclears). Sempre que s'han observat aquestes propietats, l'objecte compacte en el sistema binari ha resultat una estrella de neutrons. _NEWLINE_La massa derivada prov\xc3\xa9 de l'observaci\xc3\xb3 de fonts de raigs X compactes (combinant dades de raigs X i \xc3\xb2ptiques). Totes les estrelles de neutrons identificades tenen una massa per sota de 3 a 5 masses solars. Cap dels sistemes compactes amb una massa superior a 5 masses solars ha revelat les propietats d'una estrella de neutrons. La combinaci\xc3\xb3 d'aquests factors fan m\xc3\xa9s i m\xc3\xa9s probable que el tipus d'estrelles compactes amb masses per sobre de 5 masses solars s\xc3\xb3n, de fet, forats negres. _NEWLINE_S'ha de tenir en compte que l'exist\xc3\xa8ncia de forats negres estel\xc2\xb7lars no es basa \xc3\xbanicament en observacions sin\xc3\xb3 que tamb\xc3\xa9 es basa en conceptes te\xc3\xb2rics. No podem pensar en cap altre objecte per a aquests sistemes compactes massius en estrelles bin\xc3\xa0ries que no sigui un forat negre. Una prova directa de l'exist\xc3\xa8ncia d'un forat negre seria si alg\xc3\xba observ\xc3\xa9s l'\xc3\xb2rbita d'una part\xc3\xadcula que cau en un forat negre."